В 1913 година е повишен и става капитан, а в 1915 година – майор. Присъединява се към венизелисткото Движение за национална отбрана и служи като началник-щаб на Пета критска дивизия на Солунския фронт. След това отново е повишен и става подполковник в 1917 година, а в 1919 г. става полковник като признание за заслугите му в битката при Яребична през май 1918 година. Сариянис играе ключова роля в Гръцко-турската война от 1919 - 1922 година първоначално като началник-щаб на Окупационната армия в Смирненската зона, заместник началник-щаб на разширената Малоазийска армия и накрая като заместник началник-щаб на Тракийската армия. В това си качество участва през февруари 1921 година в конференцията в Лондон като член на гръцката делегация, начело на която е гръцкият министър-председател Николаос Калогеропулос. След падането на гръцкия фронт през август 1922 г. Сариянис участва в гръцката делегация по преговорите по примирието в Мудания, водени от генерал-майор Александрос Мазаракис.